Peder Are Nøstvold Jensen

Peder Are Nøstvold Jensen (født 1975), kjent under pseudonymet «Fjordman», er en kontrajihadistisk norsk blogger og forfatter.

Fra 2005 skrev Jensen engelskspråklige, dystopiske artikler med kritikk av islam og muslimers immigrasjon til Europa på egen blogg under pseudonymet «Fjordman». Som skribent ble han lest og anerkjent blant meningsfeller i denne bloggsfæren, og Jensen selv knyttet en del kontakter med sentrale personer i dette nett-miljøet. Privat levde han et anonymt liv med hybelleilighet og jobb i Oslo.

For resten av verden ble han først kjent i 2011, etter terrorangrepene i Oslo og Utøya der den norske terroristen Anders Behring Breivik drepte 77 personer. Breivik hadde sitert et stort antall av Fjordmans tekster i det såkalte «manifestet» der han begrunnet sine handlinger. I offentligheten ble Fjordman stemplet som en inspirasjonskilde eller ideologisk forbilde for terroristen. Jensen opplevde brått at han ble «Norges nest mest forhatte person»,Peder Jensen: Vitne til vanvidd, Free Speech Library, København, 2016, side 11 forhørt av politi, utsatt for husransakelse og massiv pressedekning. Reaksjonene førte til at han forlot landet og bosatte seg i utlandet, i hvert fall deler av tiden i Danmark.

Han regnes som høyreradikal eller høyreekstremEnebakk, V. (2012). Fjordmans radikalisering. I Ø. Sørensen, B. Hagtvet & B. A. Steine (red.), Høyreekstremisme. Ideer og bevegelser i Europa (s. 45–100). Oslo: Dreyer. konspirasjonsteoretiker. Journalisten Øyvind Strømmen, ekstremismeforskeren Lars Gule og professoren Kjetil Jakobsen mener  hans politiske posisjon samsvarer helt med klassisk definisjon av fascisme.

 Utdannelse og arbeid 
Jensen er opprinnelig fra Ålesund. Han fullførte førstegangstjenesten på Setermoen. Han studerte arabisk ved Universitetet i Bergen og ved American University i Kairo. Under oppholdet i Kairo skjedde terrorangrepene mot World Trade Center og Pentagon i USA. Jensen observerte at folk i Egypt ikke var like forferdet som i vesten, og noen feiret til og med terrorangrepene.

Tilbake i Norge forsøkte han å få trykt leserinnlegg med sine meninger i norske aviser, men avisene ville ikke sette innleggene hans på trykk. Etter mange avslag opprettet han en egen blogg under et pseudonym, «Fjordman». Hans identitet skulle forbli ukjent frem til etter terrorangrepene i Norge i 2011.

Fra begynnelsen av 2002 til midten av 2003 arbeidet Jensen for Utenriksdepartementet, som sivil observatør for TIPH i Hebron på Vestbredden.

Han tok en mastergrad ved Universitetet i Oslo i kultur og teknologi. Mastergradsoppgaven, publisert 2004, hadde tittelen Blogging Iran – A Case Study of Iranian English Language Weblogs.

Før han avslørte seg selv som bloggeren Fjordman i et avisintervju med VG i august 2011, arbeidet Jensen på et dagsenter for psykisk utviklingshemmede.VG papirutgave 6. august 2011, side 10

 Blogg 
Mellom 2005 og 2011 blogget Jensen anonymt. Han hadde sin egen blogg i 2005 under pseudonymet «Fjordman», men trappet ned mot slutten av året. I årene etter bidro han på andre islamkritiske nettsteder isteden, som Gates of Vienna og Islamwatch. Han har i sine innlegg omtalt islams påvirkning på Europa, og skriver om islam og demokrati, multikulturalisme, EU og det vestlige samfunn, og er omtalt som en «svært sentral høyreekstrem og antiislamsk stemme i Europa». Han blir i det islamkritiske miljøet oppfattet som dystopisk og ekstrem, og flere skal ha reagert på hans dommedagsprofetier, at Europa vil ende i en blodig borgerkrig, og at han ikke skal ha sett håp om en ikke-voldelig løsning. Samtidig blir han av Ole Jørgen Anfindsen, samfunnsdebattant og redaktør av nettstedet «honestthinking.org», beskrevet som følger i et intervju med NRK: «Mange beundrer ham. For å sette det litt på spissen blir han nesten sett på som en profet.»

I en bloggpost i februar 2010 formulerte han budskapet fra fem års skrivevirksomhet i det han regner som «alt du trenger å vite om islam i noen få setninger»:

Er islamsk lære voldelig i seg selv? Ja. Kan islam reformeres? Nei. Kan islam forsones med vårt levesett? Nei. Finnes det noe som kan omtales som moderat islam? Nei. Kan vi fortsette å tillate muslimer å bosette seg i våre land? Nei.Gates of Vienna Fjordman — The First Five Years 20. februar 2010 

I noen av sine blogginnlegg gikk Jensen inn for en løsning der alle muslimer blir fjernet fra Vesten. Han skrev: «Islam og alle de som praktiserer det må bli totalt og fysisk fjernet fra hele den vestlige verden.» Han skrev at alle ville bli muslimer om «vi ikke kriger mot dem og holder dem ute av våre land», og han legger til at «det noen ganger vil bli nødvendig med militære handlinger for å knuse arabiske ambisjoner om storhet.» En av grunnene Jensen oppgir til at de må fjernes, er ifølge ham selv at muslimer ikke er her «for å leve i fred som likeverdige borgere, de er her for å kolonisere, undertrykke og dominere oss.» Terje Emberland, seniorforsker ved Holocaust-senteret, uttalte i den sammenheng at han så flere likhetstrekk mellom ideologien og retorikken til nazistene, og den av Fjordman og andre islamofober.

Øyvind Strømmen hevder i boka Det mørke nettet at selv om begrepet "fascisme" ofte blir misbrukt, så passer det godt som beskrivelse av Fjordman. Strømmen viser til en definisjon av fascisme formulert av forskeren Roger Griffins:

[F]ascisme beskrives best som en revolusjonær form for nasjonalisme som har en politisk, sosial og etisk revolusjon som mål, og ønsker å forme 'folket' til en dynamisk, nasjonal enhet under nye eliter med heroiske verdier. Kjernemyten i dette prosjektet er at det bare er en populistisk, klasseoverskridende bevegelse for rengjørende, rensende nasjonal gjenfødsel som kan stanse bølgen av dekadanse.

Strømmen argumenterer for at Fjordmans essays oppfyller alle kriteriene i Griffins definisjon, blant annet ved å oppfordre til et «opprør fra de innfødte».

 Inspirator 
Fjordman blir sitert flere steder i en  sider lang tekstsamling som den norske terroristen Anders Behring Breivik sendte på e-post til mange mottakere den 22. juli 2011. Fjordman blir i media presentert som en viktig inspirator for Behring Breivik. Hele 39 av essayene skrevet under pseudonymet Fjordman er kopiert i sin helhet inn i manifestet. Tekstsamlingens undertittel, A European Declaration of Independence, er lånt fra et essay av Fjordman.The Brussels Journal Native Revolt: A European Declaration of Independence Fjordman 16. mars 2007 Behring Breivik har skrevet om Jensens egenpubliserte bokutgivelse «Defeating Eurabia»: «Dette er for eksempel den perfekte julegave til familie og venner» I Breiviks intervju med seg selv, som er en del av tekstsamlingen, skriver han at Fjordman er hans favorittsamtidsforfatter,Tekstsamlingen side 1405 men at han ikke har fått anledning til å møte ham personlig.

Det er flere sentrale likheter mellom Behring Breiviks dokument og enkelte av Jensens tekster. For eksempel omtales politiske motstandere som forrædere. Jensen hevder også at det ikke vil være mulig å inngå noe kompromiss med «venstresiden».

Kort tid etter bombingen av Oslo ba Jensen sine faste lesere på bloggen Gates of Vienna om å huske at Jens Stoltenberg, den norske statsministeren, er like mye en «ynkelig kryper for islam som det er menneskelig mulig å være». Da skytingen på Utøya ble kjent noen timer senere, beskrev Jensen de unge AUF-medlemmene som var under angrep, som en «gjeng antiisraelske, propalestinske ungdomssosialister».

Da Jensen senere ble kjent med identiteten og bakgrunnen til terroristen, distanserte han seg kraftig fra terrorangrepene, som han beskrev som «det verste jeg har sett i mitt land så lenge jeg har levd», og fra Breivik, som han omtalte som en «voldelig psykopat». Han sa at han «intenst misliker» det faktum at han ble sitert av Breivik. Han hevder videre at «[d]et finnes absolutt ingenting i mine tekster som skulle tilsi en slik handling. Ingenting». Samtidig advarte han mot å la «nødvendige debatter» om innvandring, multikulturalisme og islam dø hen som følge av terroren i Norge.

 Eksil 
I sin eksiltilværelse etter Breivik-attentatet var Jensen innlosjert hos venner og meningsfeller, og unngikk stort sett offentlighet. I desember 2011 bad Breiviks forsvarer Geir Lippestad om at Jensen måtte møte i retten for å forklare seg om sine ytringer på internett og sin kontakt med Breivik,Lippestad: Nettdebattanter har ansvar for terroren, NRKRetorikken legger grobunn for vold, VGNettdebattanter har ansvar for terroren, Dagbladet men Jensen avslo dette etter å ha blitt klar over at han ikke var juridisk forpliktet til å møte opp.

Da forfatteren Simen Sætre i desember 2011 tok kontakt for å skrive om ham var han avvisende.Simen Sætre: Fjordman : Portrett av en antiislamist, Cappelen Damm, Oslo 2013, side 51 Da Sætre i januar 2013 la siste hånd på sin bok Fjordmann: portrett av en antiislamist hadde han bare klart å få arrangert møte med Jensen ved én anledning, etter at han nokså motstrebende hadde kommunisert med forfatteren via epost underveis i bokprosjektet.

I 2016 utga Jensen sin egen versjon, boka Vitne til vanvidd. Den ble utgitt i Danmark, da han etter eget utsagn ikke fikk noe forlag i Norge til å publisere den. Utgivelsen ble blant annet mulig etter at prosjektet fikk  kroner i støtte fra stiftelsen Fritt Ord, noe som vakte reaksjoner i Norge.Peder Jensen: Vitne til vanvidd, Free Speech Library, København, 2016, side 8 Først i 2020 kom boka på norsk, utgitt i oppdatert versjon av Document Forlag.«Document utgir «Vitne til vanvidd» av Peder Jensen i oppdatert utgave», document.no  3. februar 2020 

I Vitne til vanvidd gjennomgår Jensen sine egne opplevelser, med politiavhør, husransakelse, ekstremt mediepress og landflyktighet. Han argumenterer med at han ble offer for en «jakt på syndebukker», etter at mange «i mektige posisjoner» hadde blitt avslørt som ute av stand til å beskytte landets innbyggere.Peder Jensen: Vitne til vanvidd, Free Speech Library, København, 2016, side 14

I boka gjennomgår Jensen også Breiviks såkalte «manifest», avviser Breiviks forsøk på politisk tenking og distanserer seg fra både mannen og attentatet. Rettssaken mot Breivik og debatten om attentatmannen drøftes, og Jensen går langt i å antyde at Breivik var sinnssyk, mens dommen basert på tilregnelighet var politisk opportun. Store deler av boka bruker Jensen også på å argumentere for sitt politiske syn, advare mot islam og angripe «galskapen til vestlige medier og politiske eliter», som han mener «vanstyrer» Europa og den vestlige verden.Peder Jensen: Vitne til vanvidd, Free Speech Library, København, 2016, side 306

 Bibliografi 
 Defeating Eurabia, 2008 ISBN 1409247155
 Vitne til vanvidd, Free Speech Library, København, 2016 ISBN 9788792427329
 Vitne til vanvidd, oppdatert utgave, Document Forlag, Oslo 2020 ISBN 9788275192286

 Referanser 
Ordsøk på "by Fjordman" i Manifestet
Document.no Breiviks kommentarer på Document.no 2009-12-05

You are now entering Eurabia, Matt Carr, Race & Class, Vol. 48, No. 1, 1-22 (2006), Institute of Race Relations
Defeating Eurabia, Part 1 - Vlad Tepes blog
Can we co-exist with the left?  - Europenews.dk

 Kilder 
 Peder Jensen: Vitne til vanvidd, Free Speech Library, København, 2016 ISBN 9788792427329
 Simen Sætre: Fjordman – et portrett av en antiislamist, 2013-04-15, ISBN 9788202409654

 Eksterne lenker 
 The Fjordman files kronologisk og tematisk liste over artikler av Fjordman
 Gates of Vienna – Den islamkritiske bloggen Fjordman bidrar til
 Intervju i vg.no 5. august 2011
 Jensen, Peder Are Nøstvold‚ «Blogging Iran, a case study of Iranian English Language weblogs» Masteroppgave UiO 2004

Kategori:Norske bloggere
Kategori:Nordmenn kjent via pseudonym
Kategori:Islamofobi
Kategori:Høyreekstremisme
Kategori:Personer fra Ålesund kommune
Kategori:Alumni fra Universitetet i Oslo
Kategori:Alumni fra Universitetet i Bergen